Proiect de lege USR: Fiscul poate pune poprire pe conturi doar după o decizie judecătorească

USR a depus un proiect de lege care vrea să limitează ”măsurile abuzive ale ANAF asupra antreprenorilor și firmelor”, potrivit unui comunicat de presă. Proiectul USR prevede că autoritățile vor putea începe executarea silită a românilor care nu-şi achită de bunăvoie obligațiile fiscale, numai după obținerea unei încuviințări judecătorești.

“Strategia ANAF în multe cazuri poate fi rezumată la: poprește mai întâi, pune întrebări după. Se pune poprire, după care întreprinzătorul are de mers ore în șir la ghișee sau chiar în instanță, are de plătit avocați și de negociat cu executori. Labirintul birocratic în care este aruncat este imposibil de navigat pentru omul de rând. La asta se adaugă o serie de probleme administrative cum sunt faptul că popririle sunt dublate sau chiar complet lipsite de bază”, a declarat deputatul USR Claudiu Năsui, unul dintre inițiatorii proiectului.

Executările silite şi, în special popririle puse de ANAF, în mod strict administrativ şi fără încuviințarea instanțelor, au condus în practică la abuzuri care au sabotat firmele româneşti, arată USR, adăugând că popririle afectează în mod special firmele mici, deoarece acestea pot face apel mai greu la avocați şi la surse alternative de finanțare.

USR atrage atenția că poprirea conturilor duce la incapacitatea persoanelor de a-şi folosi sumele existente în conturile bancare. Acele sume ar putea fi folosite în vederea formulării unei contestații împotriva actelor administrative fiscale prin care s-a instituit poprirea. Românii sunt astfel împiedicați să-și exercitei dreptul de a contesta acte administrative fiscale, se arată în expunerea de motive a proiectului de modificare legislativă inițiat de deputatul Claudiu Năsui și deputata Cristina Prună.

Textul inițiativei poate fi citit aici

Expunerea de motive aici

Foto: Claudiu Năsui și Cristina Prună (sursa: Pagina de Facebook Claudiu Năsui)